Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 197/15/6609	Rimavská Sobota, 17.8.2015
EEČ : 2-49-88-2015

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 33/2011 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ktorý ako živnostník podnikajúci pod obchodným menom XXXXX, XXXXX, IČO: XXXXX podľa predložených a neuhradených mesačných výkazov poistného za obdobie od 01.08.2011 do 30.09.2012, od 01.07.2013 do 31.01.2014, od 01.03.2014 do 31.05.2014, a od 01.07.2014 do 31.01.2015 neodviedol na účet pobočky Sociálnej poisťovne v Rimavskej Sobote, poistné na nemocenské poistenie, poistné na starobné poistenie, príspevok do rezervného fondu solidarity v celkovej výške 3 879,33 €, hoci mal na to dostatok finančných prostriedkov, pričom Sociálnej poisťovni, K. Mikszátha 6, Rimavská Sobota tak spôsobil škodu vo výške nie menej ako 3 879,33 €,

lebo zanikla trestnosť činu.

Odôvodnenie:
	Uznesením povereného príslušníka Okresného riaditeľstva PZ, Obvodného oddelenia PZ Rimavská Sobota sp. zn. XXXXX z XXXXX bolo začaté trestné stíhanie a uznesením z XXXXX bolo vznesené obvinenie XXXXX za prečin nezaplatenia dane a poistného podľa § 278 ods. 1 Tr. zákona  na tom skutkovom základe, ako je to uvedené vo výrokovej časti tohto uznesenia. 

	Po skončení vyšetrovania mi poverený príslušník predložil spisový materiál s návrhom na zastavenie trestného stíhania.

	Preskúmaním spisového materiálu som zistil, že trestné stíhanie bolo začaté dôvodne, nakoľko sa javilo, že ku spáchaniu trestného činu skutočne došlo tak, ako to bolo povereným príslušníkom deklarované. 

	Z výpovede obvineného XXXXX vyplýva, že je pravdou, že z jeho strany nedošlo k odvedeniu predmetnej sumy do sociálnej poisťovne, avšak sa pokúsi túto sumu uhradiť aj za pomoci rodičov, čo aj vykonal dňa 30.06.2015 vo výške 2 000 €, a dňa 04.08.2015 vo výške 1 893,94 € priamo do pokladne Sociálnej poisťovne Rimavská Sobota (č.l. 62-63 spisu).

	Okrem iných dôkazov bol vyšetrovateľom vykonaný výsluch XXXXX, zástupcu poškodenej strany, ktorá vo svojej výpovedi dňa 07.08.2015 deklarovala splnenie povinnosti a teda uhradenie dlhovanej sumy zo strany obvineného. 

	Podľa § 86 písm. e) Tr. zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. Obvinený túto povinnosť splnil ešte pred ukončením vyšetrovania.

	Obvinený XXXXX bol povereným príslušníkom stíhaný za prečin nezaplatenia dane a poistného podľa § 278 ods. 1  Tr. zákona. Z uvedeného je teda zrejmé, že postup v zmysle § 215 ods. 1 písm. h) Tr. poriadku teda zastavením trestného stíhania sa javí ako dôvodný vzhľadom na vyššie uvedené skutočnosti. 

	Týmto mojím rozhodnutím nie sú dotknuté nároky poškodeného na náhradu prípadnej spôsobenej škody, ktorú si je oprávnený uplatniť v rámci občianskoprávneho konania a naň nadväzujúce vykonávacie konanie na príslušnom súde. 

	Vzhľadom k vyššie uvedeným skutočnostiam bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Milan Marko
prokurátor